A Bizottság 92/105/EGK irányelve

(1992. december 3.)

egyes növények, növényi termékek, illetve egyéb áruk Közösségen belüli mozgásához használandó növényútlevelek bizonyos mértékű egységesítésének megállapításáról, valamint az ilyen növényútlevelek kibocsátásával kapcsolatos részletes eljárások, továbbá azok pótlásával kapcsolatos részletes eljárások és feltételek megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb a 92/10/EGK bizottsági irányelvvel [1] módosított, a növények vagy növényi eredetű termékek károsító szervezeteinek a Közösségbe történő behurcolása és a Közösségen belüli elterjedése elleni védekezési intézkedésekről szóló, 1976. december 21-i 77/93/EGK tanácsi irányelvre [2] és különösen annak 2. cikke (1) bekezdése f) pontjának második albekezdésére és 10. cikke (4) bekezdésére,

mivel a közösségi növény-egészségügyi rendszernek a Közösségre mint belső határok nélküli területre való alkalmazása szükségessé teszi a potenciálisan veszélyes termékek Közösségen belüli mozgását megelőző növény-egészségügyi ellen- őrzését; mivel ezen ellenőrzések elvégzéséhez a hivatalos nyilvántartásban felsorolt termelők termelési helye a legmegfelelőbb;

mivel, ha ezen ellenőrzések eredménye kielégítő, a Közösségben vagy annak azon területein belül, ahol érvényes, a szabad mozgás biztosítása érdekében a nemzetközi kereskedelemben használatos növényútlevél helyett a növényekhez, csomagolásukhoz vagy az őket szállító járműhöz a termék típusának megfelelő növényútlevelet kell csatolni;

mivel a Közösségen kívülről származó olyan növényekhez, növényi termékekhez vagy más árukhoz, amelyek a Közösségbe való első belépésükkor megfeleltek az előírt növény-egészségügyi ellenőrzésen, ugyanezzel a céllal növényútlevelet kell csatolni;

mivel a növények vagy növényi termékek különböző típusaira vonatkozóan egységes előírást kell alkotni;

mivel azonban 1993. január 1-jétől a kezdeti szakaszban egy bizonyos mértékben egységesített, egyszerűsített növényútlevelet használó rendszert kell használni, mely lehetővé teszi a növények, növényi termékek vagy más áruk mozgását; mivel ezt a rendszert az említett kezdeti szakaszban szerzett tapasztalatok alapján felül kell vizsgálni;

mivel ha az egyik növényútlevelet másikkal pótolják, meg kell határozni a pótolt útlevélre kerülő különleges jelzést;

mivel a tagállamok részéről a növények, növényi termékek vagy más áruk mozgásának megfelelő figyelemmel kísérésének biztosítására a növényútlevelek kibocsátásához és pótlásához részletesebb és egységesebb eljárások meghatározására van szükség;

mivel az ezen irányelvben meghatározott intézkedések összhangban vannak a Növény-egészségügyi Állandó Bizottság véleményével,

ELFOGADTA EZT AZ IRÁNYELVET:

1. cikk

(1) A tagállamok gondoskodnak a (2) bekezdésben meghatározott feltételeknek való megfelelésről azokban az esetekben, amikor a illetékes hivatalos szerv ezen irányelv 2. és 3. cikke rendelkezéseinek megfelelően elkészít egy, a 77/93/EGK tanácsi irányelv 2. cikk (1) bekezdése f) pontjának első albekezdésében meghatározott növényútlevelet.

(2) Az alábbi feltételeknek kell megfelelni:

a) a növényútlevél egy hivatalos címkéből és a mellékletben megkívánt információt tartalmazó kísérőokmányból áll. A címke korábban nem került felhasználásra és alkalmas anyagból készült. A hivatalos öntapadós címkék használata engedélyezett. "Kísérőokmány" minden olyan dokumentum, amelyet általában kereskedelmi célra használnak. Erre az okmányra nincs szükség, ha a mellékletben megkívánt információ szerepel a címkén;

b) a megkívánt információt lehetőség szerint nyomtatott formában, a Közösség legalább egy hivatalos nyelvén kell feltüntetni;

c) az elültetésre szánt Solanum tuberosum L. gumók esetében a növényútlevél a 66/403/EGK tanácsi irányelvben [3] előírt hivatalos címke. A vetőburgonyának a vetőburgonya károsítója tekintetében védett övezetbe való behozatalát és mozgását szabályozó előírásoknak való megfelelést vagy a címkén, vagy bármely más kereskedelmi okmányon fel kell tüntetni.

(3) A tagállamok megkövetelik, hogy amikor a növényútlevél a címkéből és a kísérőokmányból áll:

a) a címke legalább a melléklet 1–5. pontjában meghatározott adatokat tartalmazza;

b) a kísérőokmány legalább a melléklet 1–10. pontjában meghatározott adatokat tartalmazza.

(4) A mellékletben felsoroltakon kívüli bármely adat, amely a 91/682/EGK [4], 92/33/EGK5 [5] vagy 92/34/EGK [6] tanácsi irányelv szerint a címkézés szempontjából jelentőséggel bír, megadható a kísérőokmányban, de világosan el kell különíteni a mellékletben megkívánt adatoktól.

2. cikk

(1) A növényútlevél előállítása, nyomtatása és tárolása során a tagállamok gondoskodnak a (2) bekezdésben meghatározott feltételek teljesüléséről.

(2) A növényútlevelet közvetlenül 1. cikk (1) bekezdésében meghatározott illetékes hivatalos szerv vagy – annak ellen- őrzése alatt – a 77/93/EGK irányelv 6. cikke (4) bekezdésének harmadik albekezdésében meghatározott előállító vagy 10. cikke (3) bekezdésének második francia bekezdésében meghatározott személy, vagy 12. cikke (6) bekezdésének második albekezdésében meghatározott importőr állítja elő, nyomtatja, illetve tárolja.

3. cikk

(1) A tagállamok gondoskodnak arról, hogy a (2) bekezdésben meghatározott feltételek teljesüljenek, amikor a növényútlevelet kiállítják és csatolják a növényekhez, növényi termékekhez vagy más árukhoz, azok csomagolásához, vagy az azokat szállító járműhöz.

A kiállításba beletartozik az útlevél elkészítése, különösen az adatok kitöltése, valamint azon lépések, melyek szükségesek ahhoz, hogy a növényútlevélhez a kérelmező hozzájusson.

(2) A 77/93/EGK irányelvben előírt követelmények sérelme nélkül az (1) bekezdés alkalmazásában az 1. cikk (1) bekezdésében említett illetékes hivatalos szervek:

a) gondoskodnak arról, hogy a 2. cikk (2) bekezdésében említett előállító, személy vagy importőr a növényútlevél kiállítását vagy pótlását nála kérelmezze;

b) adott esetben a 77/93/EGK irányelv 6. cikkének (1), (2) és (3) bekezdésében meghatározott és 6. cikke (4) bekezdésének megfelelően végrehajtott vizsgálatok vagy az említett irányelv 10. cikkének (3) bekezdésében vagy 12. cikkének (6) bekezdésében meghatározott követelmények alapján meghatározzák a növényekre, növényi termékekre vagy más árukra alkalmazandó korlátozásokat, és ennek megfelelően a növényútlevél területi hatályát, valamint meghatározzák az említett növényútlevél pótlását és a kitöltendő adatokat.

Ha a 2. cikk (2) bekezdésében említett előállító, személy vagy importőr a hivatkozott irányelv 2. cikke (1) bekezdésének h) pontjában meghatározott védett övezetbe szándékozik növényt, növényi terméket vagy más árut szállítani, ahová nem rendelkezik érvényes növény-egészségügyi bizonyítvánnyal, az illetékes hivatalos szervek megteszik a szükséges lépéseket, és megállapítják, hogy a termék alkalmas-e az adott védett övezetbe való belépésre. Az említett illetékes hivatalos szervek gondoskodnak arról, hogy a 2. cikk (2) bekezdésében említett előállító, személy vagy importőr a kiszállítást megelőzően időben tájékoztassa őket fenti szándékáról, és azzal egy időben folyamodjon a megfelelő növényútlevélért;

c) gondoskodnak arról, hogy az adatokat, amennyiben az útlevél előre nyomtatott, teljes egészében nyomtatott betűkkel, minden egyéb esetben nyomtatott betűkkel vagy teljes egészében írógéppel töltsék ki. A növények vagy növényi termékek botanikai nevét latin betűkkel kell feltüntetni; igazolatlan módosítások vagy törlések érvénytelenítik a növényútlevelet;

d) gondoskodnak arról, hogy ha a növényt, növényi terméket vagy más árut egy vagy több különösen védett övezetre megfelelőnek találták, a védett övezetre vonatkozó kódot feltüntessék a növényútlevélen a "ZP" (zona protecta) megkülönböztető jelzéssel, amely azt jelzi, hogy a növény, növényi termék vagy más áru alkalmas a védett övezetbe való belépésre;

e) gondoskodnak arról, hogy ha egy növényútlevelet a Közösségen kívülről származó növény, növényi termék vagy más áru számára adnak ki, a növényútlevelet a származási ország vagy, adott esetben, az útlevélen szereplő küldő ország feltüntetésével használják;

f) gondoskodnak arról, hogy ha egy növényútlevelet pótolni kell, az 1. cikk (1) bekezdésében említett növényútlevelet használják; az eredetileg nyilvántartásba vett előállító vagy importőr kódját feltüntessék az említett növényútlevélen az "RP" ("replacement passport") megkülönböztető jelzéssel, ami azt jelzi, hogy az említett növényútlevél egy másik növényútlevél pótlása;

g) attól függően, hogy hol tárolják az említett növényútlevelet, leszállítják az említett növényútlevelet, vagy felhatalmazzák a 2. cikk (2) bekezdésében említett előállítót, személyt vagy importőrt, hogy ennek megfelelően használja;

h) gondoskodnak arról, hogy az említett növényútlevél címke részét a 2. cikk (2) bekezdésében említett előállító, személy vagy importőr felelősségére úgy csatolják a növényekhez, növényi termékekhez vagy más árukhoz, azok csomagolásához vagy az azokat szállító járműhöz, hogy ne lehessen azokat újra felhasználni.

4. cikk

Az 1. cikk (1) bekezdésében meghatározott növényútlevél-rendszert legkésőbb 1994. június 30-ig felülvizsgálják.

Az 1. cikk (2) bekezdése c) pontjában említett növényútlevél használata az 1993. június 30-án véget érő időszakra vonatkozik.

5. cikk

(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek a 91/683/EGK tanácsi irányelv [7] 3. cikkének (1) bekezdésében meghatározott időpontban megfeleljenek. Erről haladéktalanul tájékoztatják a Bizottságot.

(2) Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

(3) A tagállamok haladéktalanul közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadtak el. A Bizottság tájékoztatja erről a többi tagállamot.

6. cikk

Ennek az irányelvnek a tagállamok a címzettjei.

Kelt Brüsszelben, 1992. december 3-án.

a Bizottság részéről

Ray Mac Sharry

a Bizottság tagja

[1] HL L 70., 1992.3.17., 27. o.

[2] HL L 26., 1977.1.31., 20. o.

[3] HL L 125., 1966.7.11., 2320/66. o.

[4] HL L 376., 1991.12.31., 21. o.

[5] HL L 157., 1992.6.10., 1. o.

[6] HL L 157., 1992.6.10., 10. o.

[7] HL L 376., 1991.12.31., 29. o.

--------------------------------------------------

MELLÉKLET

SZÜKSÉGES ADATOK

1. "EGK-növényútlevél".

2. Az EK-tagállam kódjának feltüntetése.

3. Az illetékes hivatalos szerv neve, illetve a szerv megkülönböztető kódja.

4. Nyilvántartási szám.

5. Egyedi sorozatszám, a kibocsátás hetének száma vagy tételszám.

6. Növénytani megnevezés.

7. Mennyiség.

8. A megkülönböztető "ZP" jelzés az útlevél területi hatályához és adott esetben azon védett övezetek neve, melyekre a termék engedélyezett.

9. A megkülönböztető "RP" jelzés pótolt növényútlevél esetén és adott esetben az eredetileg nyilvántartásba vett előállító vagy importőr kódja.

10. Harmadik országból származó termékek esetén a származási vagy feladási ország neve.

--------------------------------------------------